สรุปภาวะตลาดต่างประเทศ ประจำวันที่ 21 ม.ค. 2563
สรุปภาวะตลาดต่างประเทศ ประจำวันที่ 21 ม.ค. 2563
สรุปภาวะตลาดต่างประเทศ ประจำวันที่ 21 ม.ค. 2563
22 ม.ค. 2563

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (21 ม.ค.) หลังจากศูนย์ควบคุมและป้องกันโรคแห่งสหรัฐ (CDC) ยืนยันว่า พบผู้ติดเชื้อไวรัสโคโรนาสายพันธุ์ใหม่เป็นครั้งแรกในสหรัฐ โดยข่าวดังกล่าวได้ฉุดหุ้นกลุ่มสายการบินและกลุ่มโรงแรมร่วงลงอย่างหนัก นอกจากนี้ ตลาดยังได้รับแรงกดดันจากการที่กองทุนการเงินระหว่างประเทศ (IMF) ปรับลดตัวเลขคาดการณ์เศรษฐกิจโลกทั้งในปีนี้และปีหน้า
ดัชนีเฉลี่ยอุตสาหกรรมดาวโจนส์ปิดที่ 29,196.04 จุด ลดลง 152.06 จุด หรือ -0.52% ขณะที่ดัชนี S&amp;P500 ปิดที่ 3,320.79 จุด ลดลง 8.83 จุด หรือ -0.27% ส่วนดัชนี Nasdaq ปิดที่ 9,370.81 จุด ลดลง 18.14 จุด หรือ -0.19%
 
ตลาดหุ้นยุโรปปิดปรับตัวลงเมื่อคืนนี้ (21 ม.ค.) เนื่องจากนักลงทุนวิตกเกี่ยวกับการระบาดของไวรัสโคโรนาสายพันธุ์ใหม่จากจีน ซึ่งก็ได้บดบังปัจจัยบวกในตลาดจากการเปิดเผยผลสำรวจความเชื่อมั่นทางธุรกิจที่เพิ่มขึ้นในเยอรมนี และความตึงเครียดด้านการค้าที่คลี่คลายลงระหว่างสหรัฐและยุโรป
ดัชนี Stoxx Europe 600 ลดลง 0.14% ปิดที่ 423.38 จุด
ดัชนี CAC-40 ตลาดหุ้นฝรั่งเศสปิดที่ 6,045.99 จุด ลดลง 32.54 จุด หรือ -0.54% และดัชนี FTSE 100 ตลาดหุ้นลอนดอนปิดที่ 7,610.70 จุด ลดลง 40.74 จุด หรือ -0.53% ขณะที่ดัชนี DAX ตลาดหุ้นเยอรมันปิดที่ 13,555.87 จุด เพิ่มขึ้น 6.93 จุด หรือ +0.05%
 
ตลาดหุ้นลอนดอนปิดลบเมื่อคืนนี้ (21 ม.ค.) เนื่องจากนักลงทุนวิตกว่าเชื้อไวรัสโคโรนาสายพันธุ์ใหม่ในจีนอาจจะระบาดไปทั่วโลก และเงินปอนด์ที่แข็งค่าขึ้นเมื่อเทียบกับดอลลาร์ได้ส่งผลกดดันหุ้นกลุ่มส่งออกด้วย
ดัชนี FTSE 100 ตลาดหุ้นลอนดอนปิดที่ 7,610.70 จุด ลดลง 40.74 จุด หรือ -0.53%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (21 ม.ค.) หลังจากกองทุนการเงินระหว่างประเทศ (IMF) ปรับลดตัวเลขคาดการณ์เศรษฐกิจโลกทั้งในปีนี้และปีหน้า ซึ่งทำให้เกิดความกังวลว่า การชะลอตัวของเศรษฐกิจโลกอาจส่งผลกระทบต่อความต้องการใช้น้ำมัน ขณะที่นักลงทุนจับตารายงานสต็อกน้ำมันดิบของสำนักงานสารสนเทศด้านพลังงานสหรัฐ (EIA) ซึ่งมีกำหนดเปิดเผยในวันพรุ่งนี้
สัญญาน้ำมันดิบ WTI ส่งมอบเดือนก.พ. ลดลง 20 เซนต์ หรือ 0.3% ปิดที่ 58.34 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. ลดลง 26 เซนต์ หรือ 0.4% ปิดที่ 64.59 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (21 ม.ค.) เนื่องจากนักลงทุนเทขายทำกำไร ขณะที่นักวิเคราะห์ส่วนหนึ่งมองว่า สัญญาทองคำปรับตัวลงเนื่องจากความกังวลที่ว่า การแพร่ระบาดของไวรัสโคโรนาในจีนอาจส่งผลกระทบต่อความต้องการซื้อทองคำในช่วงเทศกาลตรุษจีน อย่างไรก็ดี นักวิเคราะห์อีกส่วนหนึ่งเชื่อว่า ทองคำยังคงเป็นแหล่งการลงทุนที่ปลอดภัยในช่วงที่นักลงทุนวิตกกังวลเกี่ยวกับการแพร่ระบาดของไวรัสดังกล่าว
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 2.4 ดอลลาร์ หรือ 0.15% ปิดที่ 1557.9 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 26.5 เซนต์ หรือ 1.47% ปิดที่ 17.808 ดอลลาร์/ออนซ์
สัญญาพลาตินัมส่งมอบเดือนเม.ย. ร่วงลง 17.3 ดอลลาร์ หรือ 1.69% ปิดที่ 1,007.5 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 7.80 ดอลลาร์ หรือเกือบ 0.4% ปิดที่ 2,232.70 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (21 ม.ค.) ท่ามกลางความกังวลเกี่ยวกับแนวโน้มเศรษฐกิจโลก หลังจากกองทุนการเงินระหว่างประเทศ (IMF) ปรับลดตัวเลขคาดการณ์เศรษฐกิจโลกทั้งในปีนี้และปีหน้า
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 109.79 เยน จากระดับ 110.15 เยน และอ่อนค่าเมื่อเทียบกับฟรังก์สวิส ที่ระดับ 0.9680 ฟรังก์ จากระดับ 0.9685 ฟรังก์ แต่เมื่อเทียบกับดอลลาร์แคนาดา ดอลลาร์สหรัฐแข็งค่าขึ้นแตะที่ระดับ 1.3070 ดอลลาร์แคนาดา จากระดับ 1.3045 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1095 ดอลลาร์ จากระดับ 1.1092 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3049 ดอลลาร์ จากระดับ 1.3002 ดอลลาร์ ส่วนดอลลาร์ออสเตรเลียอ่อนค่าลงแตะที่ระดับ 0.6845 ดอลลาร์สหรัฐ จากระดับ 0.6873 ดอลลาร์สหรัฐ